Jagveld vat die pad! – Pieter Cloete
Home/Afrikaanse flieks en Teater/Jagveld vat die pad!
Jagveld vat die pad!
Die hoog-verwagte nuwe Afrikaanse aksie-film JAGVELD (met Engelse onderskrifte) – geskryf deur die bekroonde meester van die riller-genre, Deon Meyer – tref fliekteaters regoor Suid Afrika vanaf 17 Maart. JAGVELD spog met Leandie Du Randt, Neels van Jaarsveld, Tim Theron, Tertius Meintjies en ander gewilde plaaslike akteurs in die rolverderling.
Om hierdie opwindende nuwe uitreiking te vier, het die vervaardigers besluit om JAGVELD op 'n landswye toer te neem – 'n maand voor dit amptelik in fliekteaters begin wys.
Fliekgangers regoor Suid-Afrika kry dus 'n beurt om JAGVELD eerste sien – met sommige van hierdie spesiale voorvertonings wat gaan plaasvind in unieke buitelug-fasiliteite, in ongewone plekke waar flieks nie sommer eksklusief gewys word nie. Van die akteurs uit die fliek gaan ook hierdie voorvertonings van JAGVELD bywoon – om aanhangers te ontmoet en saam te fliek.
JAGVELD pols met die energie van 'n jaagtog, en verplaas die aksie na nuwe hoogtes; dit word beskou as 'n sterk nuwe toevoeging tot die Suid-Afrikaanse filmbedryf. Dit tref die silwerskerm met impak en lewer spanningsvolle elemente van die genre met die ondersteuning van atmosferiese kamerawerk, 'n draaiboek van internasionale formaat, meesleurende musiek- en klank-effekte, die doodstille Karoo-landskap en uitstekende dog senutergende toneelspel deur 'n uitmuntende groep akteurs.
Die (soms skrikwekkende) rolle wat vertolk word, is 'n definitiewe verskuiwing van karakter vir meeste van die akteurs – wat deur uitmergelende voorbereidings moes werk om hierdie opwinde fliek te vervaardig. Aanhangers en ander fliekflooie regoor die land kan nou die akteurs self ontmoet op die JAGVELD-toer en bietjie gesels om te hoor wat dit verg om 'n naelbyt aksie-fliek soos dié op die been te bring.
Hieronder volg die volle toerskedule vir JAGVELD:
18 Feb ruarie 2017 Kleinmond
23 Februarie 2017 Stellenbosch Wynfees, Warwick wynlandgoed
24 Februarie 2017 Ster-Kinekor Tygervallei, Kaapstad
25 Februarie 2017 Getafix Garden Café, langs die George Botaniese Tuine
1 Maart 2017 Apollo teater, Victoria-Wes
2 Maart 2017 The Snowflake, Potchefstroom
3 Maart 2017 Mimosa Mall, Bloemfontein (dakparkering-area)
4 Maart 2017 Nu Metro The Strip, Welkom
9 Maart 2017 Scene VIP – Nu Metro Parkview, Pretoria-Oos
10 Maart 2017 Mogolklub Funksiesaal, Ellisras
10 Maart 2017 Hoërskool Pietersburg, Polokwane
11 Maart 2017 Marken Boeresaal (krieketveld), Limpopo
15 Maart 2017 Labia Teater, Kaapstad (met boekbekendstelling)
17 Maart 2017 Kunstegrot, Thabazimbi
18 Maart 2017 Bidvest Wanderers stadion, Johannesburg
Die storie in JAGVELD skop af met Emma le Roux (Leandie du Randt), wat op pad huis toe is – na die familieplaas in die Groot Karoo; mooi, sagte Emma, die pasifis en laerskool-onderwyseres. Sy het hierdie pad al 'n duisend keer gery, sonder enige voorval. Maar nie vandag nie, want vandag gaan haar paaie met Bosman en Baz en Jay s'n kruis; en Boela en AJ en Piet s'n.
Bosman (Neels van Jaarsveld), die baasbrein van 'n dwelmsindikaat en 'n psigopaat – is wreed en geweldadig. Baz (Tim Theron) en Jay (Bouwer Bosch) is sy meelopers – moordenaars, monsters. AJ (Danie Putter) en Boela (Edwin van der Walt), die rykmanseuns, is deel van die bende omdat hulle hoop om geloofwaardigheid en vinnige geld in dié wêreld te maak, terwyl Piet, die bangbroek (Luan Jacobs), die swakkeling is wat bykans enigiets vir sy neef Bosman sal doen.
Emma sien hoe dié ses 'n skokkende misdaad pleeg; en hulle sien dat sy hulle gesien het. Nou jag hulle haar soos 'n dier in die Groot Karoo. Sy is mos 'n maklike prooi waarmee hulle gou-gou sal klaarspeel.
Maar, niemand is werklik bewus van wie Emma regtig is nie; dié jagtog verloop dus nie volgens plan nie. Dinge begin uitmekaar val – teen 'n ontstellende spoed. Aanvanklik dryf haat en wraak die bende, maar skielik word oorlewing hulle dryfkrag.
Kaartjie-details en verdere inligting is beskikbaar op die JAGVELD Facebook-blad of besoek www.jagveld.co.za
Kliek hieronder om te kyk na die JAGVELD karakter-lokprente vir Leandie du Randt, Neels van Jaarsveld en Tim Theron:
Kliek hier om na die amptelike, vollengte lokprent vir JAGVELD te kyk:
JAGVELD – sosiale media skakels:
Facebook (Fresh Flieks)
JAGVELD is 'n Karoo Film Company produksie, in samewerking met KykNET Films en Times Media Films. JAGVELD uitgereik by fliekteaters regoor Suid-Afrika op 17 Maart 2017.